**Praktična naloga iz ZAGOVORNIŠTVA**

Študentka naredi sledeči nalogi:

1. *Ocena uresničevanja pravic in zagotavljanja dostojanstva uporabnikov v ustanovi*, *organizaciji, v postopkih, ali v vsakdanjem življenju, na področju,* kjer opravljate prakso.
2. Izpeljali naj bi vsaj eno *zastopniško nalogo*, znotraj katere – če je relevantno -izdelate tudi analizo tveganja ob uresničitvi določene pravice, in v skladu s potrebami v posameznem primeru, uporabite tudi spretnost pogajanja, argumentiranja in druge spretnosti zagovorništva.

Podrobnejše smernice za izpeljavo nalog in poročila

1. ***Ocena uresničevanja pravic in zagotavljanja dostojanstva uporabnikov v ustanovi organizaciji, v postopkih, ali širše na področju, ki se tiče vašega praktičnega primera***

a) Preglejte relevantne zakone in analizirajte stopnjo uresničevanja pravic na področju, ki se ga dotika vaš praktični primer zagovorništva (na primer na področju zaposlovanja, pravic otrok v postopkih, pravic oseb s težavami v duševnem zdravju, Romov, drugo – glede na vaše področje). Naredite delovni seznam pravic, kot jih je mogoče razbrati iz teh pravnih dokumentov, in jih razdelajte, kaj konkretno pomenijo za vaš primer zastopanja. Na primer: Kako bi konkretno opredelili varstvo človekove osebnosti in dostojanstva v ustanovi, kjer opravljate praktično delo? Ali kaj vse konkretno pomeni nedotakljivost človekove telesne in duševne celovitosti, njegove zasebnosti ter osebnostnih pravic?

b) Na tej podlagi v naslednji fazi naredite delovni seznam indikatorjev (pokazateljev), ki kažejo na upoštevanje/ kršitev pravic, spoštovanje/nespoštovanje človekovega dostojanstva idr., na primer (za ustanove):

* uporabnik je informiran o svojih pravicah s strani ustanove,
* odnos osebja je do uporabnika spoštljiv,
* prevladuje prijazno, toplo in spodbudno vzdušje na oddelku;
* spoštovana je pravica do zasebnosti in nedotakljivosti, kot na primer, mogoče se je zakleniti na stranišču, ljudje imajo možnost zavarovati osebnih stvari, ne brska se po stvareh uporabnika,
* upošteva se volja ljudi v največji možni meri na različnih področij človekovega življenja, kot na primer: vpraša se jih za mnenje; imajo možnost izbire; ko je uporabnik v stanju, ko težje izraža svoje interese, osebje poskrbi, da od njega zvedo, komu zaupa in za koga želi, da bi zastopal njegove interese in prevajal njegove želje;
* sosedje ne poskušajo izločiti ali izseliti nenavadnega sostanovalca;
* delodajalec poskuša iti na roke osebi, ki ima težave;
* ustanove upoštevajo glas otroka v postopkih itd.

Dopišite, v katerih primerih je določena pravica regulirana s kakim zakonom in z ustreznimi pravilniki ali z drugimi zakoni, in v katerih primerih niso posebej omenjene v pravnih aktih, so pa del strokovne etike.

c) Naredite si na tej podlagi delovni okvir za pogovor (vprašanja, opomnik) z uporabnikom, uporabnico in poskušajte ugotoviti, ali obstaja pri sogovornici potreba po zagovorništvu. Sogovornika poskušajte najprej zaplesti v klepet, v katerem izmenjujete mnenja, ga sprašujete po njegovih izkušnjah in stališčih, komentirajte itd. Mogoče lahko začnete z bolj odprto postavljenim vprašanjem, kot na primer, kakšno je doživljanje, izkušnje ali stališče sogovornice glede zagotavljanja pravic, zakonitosti, človekovega dostojanstva v tej ustanovi, organizaciji, postopku, situaciji, soseščini itd. Kaj se mu zdijo šibke, boleče točke sistema in obratno, kaj je dobro urejeno itd. Bodite pozorni na izkušnje in stališča, na katera niste prej pomislili in ki jih ni na vašem spisku. Dopolnite spisek. Potem pa iz bolj odprtih vprašanj preidite na vaš seznam in ga preverite s sogovornikom. Poskušajte si čimveč pogovora zapomniti in si ga čimprej, ko je mogoče, zapisati. Lahko si delate kratke beležke že med samim pogovorom, vendar preverite, če to sogovornika ne moti.

***Poročilo o opravljeni nalogi – 1 del***

Poročilo naj vsebuje tele elemente (ni nujno v tem vrstnem redu in lahko dodate tudi svoje poudarke, ki se vam zdijo pomembni):

* Zapis ugotovitev glede pravic pri točki a) z navedbo posameznih pravic, relevantnih delov zakonov, iz katerega izhajajo ali strokovne etike, in s kratkim povzetkom pomembnejših delov diskusije v skupini.
* Seznam indikatorjev, opredeljenih v točki b) zgoraj.
* Priložite kratek povzetek bistvenih delov pogovora s sogovornikom, vaših opažanj …
* Oblikujte opisno oceno uresničevanja pravic in zagotavljanja osebnega dostojanstva, sintezo vaših ugotovitev in zaključkov pogovora. Oblikujete jo po svoji presoji in v obliki, ki vam je najbliže. Dodajte razmišljanje, pri uresničevanju katerih pravicah so uporabniki videli ali izrazili potrebo po zagovorniku. Kje po vašem mnenju? Kje vidite ovire in kje priložnosti za zagovorništvo?
1. ***Zagovorništvo* v vsaj enem primeru.** Primer praktičnega zagovorništva, ki naj bi ga izpeljali v času prakse, naj praviloma ne bi bil zahteven, oziroma drugače rečeno, predvsem naj bo take narave, da ga bo mogoče učinkovito izpeljati v času opravljanja prakse. To je nujno, da bi prakso izpeljali na etično sprejemljiv način in dokončali nalogo, za katero vas bo pooblastil uporabnik.

*Nekaj smernic/korakov, kako se lotiti:*

* + O vaših možnostih zagovorništva se lahko začnete dogovarjati že v pogovorih z uporabnikom, ko boste delali oceno uresničevanja pravic.
	+ Dogovor z uporabnikom, da želi, da ste njegov zagovornik v določeni situaciji.
	+ V delovnem odnosu določita problem, identificirate želje in kaj je zaželen cilj.
	+ Aktivno, pazljivo poslušate in zabeležite njegovo pripoved, želje.
	+ Razpravljata o opcijah, kako doseči zastavljen cilj.
	+ Naredita načrt z začetnimi cilji, ki jim določita časovne roke.
	+ Določite naloge, potrebne aktivnosti.
	+ Pridobivate informacije za razrešitev situacije.
	+ Identificirate ključne vire, osebe.
	+ Izvedba.
	+ Evalvacija.

Del zagovorniške naloge naj bo – če je to releventno -ocena tveganja ob uresničitvi določene želje, pravice, zmanjšanja omejevanja. Tukaj lahko kombinirate obe nalogi. V skladu z naravo situacije, boste uporabili različne spretnosti in metode - pogajanje, argumentiranje in druge spretnosti zastopništva.

***Poročilo o izvedbi primera zastopanja – 2 del*** naj vsebuje te elemente (ni nujno v tem vrstnem redu):

* Opis s okoliščin, da ste začeli delati na nekem primeru. Je prišla oseba do vas ali ga je k vam kdo usmeril. Kje sta se pogovarjala.
* Osrednji problem, ki je bil podlaga zagovorništva. Opredelite problem in opišite širše situacijo.
* Opišite proces po korakih (opirajte se na zgornje alineje).
* Katere metode/spretnosti ste uporabili v tem procesu?
* Kakšen izid ste dosegli? Se razlikuje od zastavljenega cilja?
* Ste naleteli na kakšne ovire?
* Kaj je omogočilo, da ste bili uspešni? Okoliščine, ljudje, lastnosti …
* Bi bilo potrebno v tem primeru narediti kaj drugega, kar niste mogli zaradi kakšne ovire ali ker je preko vaših zmožnosti? Kaj je zahtevala situacija in katere ovire so bile prisotne, da se tega niste lotili ali niste bili uspešni?
* Komentar uporabnika k procesu in izidu.
* Kako ste upoštevali načela zagovorništva? Komentirajte ob vsakem načelu .
* Komentar. Vse, kar ste želeli še sporočiti.

Navodila sestavila: Mojca Urek